BANJALUKA - Republika Srpska neće preuzeti dugove preduzeća "Swisslion industrije alata" iz Trebinja koji su napravljeni tokom poslovanja od privatizacije do danas, rekao je danas Milorad Dodik, predsjednik RS, osvrćući se na ponudu Rodoljuba Draškovića vlasnika, da ovo preduzeće pokloni RS.

"Možemo razgovarati o dugovima koji su naslijeđeni, a oni koji su napravljeni tokom poslovanja od privatizacije do danas su obaveza koju treba da plaća investitor, a ne da preuzima RS i nećemo je preuzeti", naglasio je Dodik.

Prema njegovim riječima, Vlada RS nema obavezu i neće da prihvata nešto što je bila obaveza drugih.

"Tamo postoji veoma složen problem, prodata je Fabrika alata, a kasnije je u procesima izdvojen ogroman dio zemljišta, pretvoren u vlasništvo drugih firmi Draškovića, a sada bi kumulirani dio problema tamo prebacio Vladi. Postoji ugovor o privatizaciji koji precizira šta je čija oblast", rekao je Dodik.